Document ID: 31993R2018

31993R2018
L 186/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2018/93 НА СЪВЕТА
от 30 юни 1993 година
относно предаването на статистически данни за улова и риболовната дейност от държавите-членки, които извършват риболов в северозападната част на Атлантическия океан
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид предложението на Комисията,
като взе предвид становището на Европейския парламент,
като има предвид, че Конвенцията за бъдещо многостранно сътрудничество в областта на риболова в северозападната част на Атлантическия океан, одобрена с Регламент (ЕИО) № 3179/78 (1), по силата на който е създадена Организацията за риболова в северозападната част на Атлантическия океан (NAFO), изисква от Общността да предоставя на Научния съвет на NAFO всички налични статистически и научни данни, изисквани от Научния съвет за изпълнението на дейността му;
като има предвид, че Научният съвет на NAFO е определил своевременното предоставяне на статистически данни за улова и риболовната дейност като съществени за изпълнението на неговата дейност чрез които да се оценява състоянието на запасите от риба в северозападната част на Атлантическия океан;
като има предвид, че Регламент (ЕИО) № 3881/91 на Съвета от 17 декември 1991 г. относно предоставянето на статистически данни за номиналния улов на държавите-членки, които извършват риболовна дейност в северозападната част на Атлантическия океан (2) не отговаря напълно на изискванията, необходими на Общността за предоставянето на Научния съвет на NAFO на всички статистически данни, предвидени в член 6, параграф 3 от Конвенцията NAFO; като има предвид, че е необходимо цитираният регламент да бъде отменен;
като има предвид, че за да се улесни осъществяването на разпоредбите на настоящия регламент, тясното сътрудничество между държавите-членки и Комисията следва да продължи, по-специално посредством Постоянния комитет по земеделска статистика, създаден с Решение 72/279/ЕИО (3),
ПРИЕ НАСТОЯЩИЯ РЕГЛАМЕНТ:
Член 1
Всяка държава-членка предоставя на Комисията данни за улова, извършен от кораби, регистрирани в тази държава-членка или плаващи под неин флаг и извършващи риболов в северозападната част на Атлантическия океан, при спазване на Регламент (Евратом, ЕИО) № 1588/90 на Съвета от 11 юни 1990 г. относно предоставяне на поверителни статистически данни на Статистическата служба на Европейските общности (4).
Данните за номиналния улов включват всички рибни продукти, разтоварени на сушата или трансбордирани на друг съд в морето под каквато и да било форма, но изключват количествата, които се изхвърлят в морето след улова, служат за консумация на борда или за стръв. Продукцията от аквакултури се изключва. Данните се вписват в тонове еквивалент на живо тегло от разтоварения на сушата или трансбордиран на друг съд улов със закръгляване до един тон.
Член 2
1. Предоставят се два вида данни:
а)
данни за разтоварения на сушата годишен номинален улов в тонове еквивалент на живо тегло от всеки от изброените в приложение 1 видове, уловени в статистическите риболовни зони в северозападната част на Атлантическия океан, както са изброени в приложение 2 и определени в приложение 3;
б)
уловът, посочен в параграф 1, буква а) и съответстващата риболовна дейност, разпределени по календарни месеци, по риболовни съдове, размери на съда и основния търсен вид за риболов.
2. Данните, посочени в параграф 1, буква а) за дадена година се предоставят до 31 май на следващата година, като те могат да бъдат предварителни данни. Данните, посочени в параграф 1, буква б) за годината, се предоставят до 31 август на следващата година и представляват окончателни данни.
За данните, посочени в параграф 1, буква а), ако са предварителни, това се посочва изрично.
Не се изисква представянето на данни за комбинацията вид риба/риболовна зона, ако не е извършен улов през разглеждания период от време.
Ако държава-членка не е извършвала риболов в Северозападния Атлантик, тя информира за това Комисията не по-късно от 31 май на следващата година.
3. В приложение IV са посочени дефиниции и съкращения, които да се ползват при съобщаването на данни за риболова, уредите, метода и размера на кораба.
4. Списъкът на видовете риба, на статистическите риболовни зони и описанието на тези зони, както и мерките, кодовете и дефинициите, прилагани за риболовната дейност, могат да се изменят съгласно процедурата, предвидена в член 6.
Член 3
Освен в случаите, когато е предвидено друго от разпоредбите в рамките на общата политика в областта на рибарството, всяка държава-членка има право за използва методи за извадка за получаване на данни за улова за частите от риболовната флота, за които набавянето на пълна информация би изисквало прекомерно администриране. Подробностите за използване на извадки, както и подробностите за пропорционално съответстващата част на получените по този начин данни, трябва да се опишат подробно от държавата-членка в доклад, представен съгласно член 7, параграф 1.
Член 4
Държавите-членки изпълняват задълженията си към Комисията съгласно членове 1 и 2, като представят изискваните данни на магнитен носител, чийто формат е представен в приложение 5.
С предварителното съгласие на Комисията държавите-членки могат да представят данните в друга форма и на друг носител.
Член 5
Комисията предава съдържащите се в докладите данни на изпълнителния секретар на NAFO по възможност в рамките на двадесет и четири часа след получаването им.
Член 6
1. В случай на прилагане на установената в настоящия член процедура председателят сезира Постоянният комитет по земеделска статистика, наричан по-нататък „Комитетът“, по инициатива на последния или по молба на представител на някоя държава-членка.
2. Представителят на Комисията предлага на Комитета проект за мерките, които следва да се предприемат. Комитетът представя становището си по този проект в срок, определен от председателя, в зависимост от спешността на въпроса. Становището се приема с мнозинство, съгласно член 148, параграф 2 от Договора за ЕИО за решенията, които Съветът взема по предложение на Комисията. При гласуването в Комитета гласовете на държавите-членки се претеглят по начина, посочен в цитирания по-горе член. Председателят не участва в гласуването.
3.
а)
Комисията приема предвидените мерки, ако те са в съответствие със становището на Комитета.
б)
Ако предвидените мерки не са в съответствие със становището на Комитета или ако такова становище не е представено, Комисията незабавно представя на Съвета предложение, относно мерките, които трябва да бъдат предприети. Съветът се произнася с квалифицирано мнозинство.
Ако след изтичане на три месеца от датата на сезиране на Съвета той не се е произнесъл, Комисията приема предложените мерки.
Член 7
1. В срок от дванадесет месеца, считано от датата на влизане в сила на настоящия регламент, държавите-членки представят на Комисията подробен доклад, в който се описват методите за събиране на данните за улова и риболовната дейност, като уточняват степента на представителност и надеждност на данните. В сътрудничество с държавите-членки Комисията изготвя обобщение на тези доклади.
2. Държавите-членки информират Комисията в срок от три месеца за всяка настъпила промяна в съобщените данни, предвидени в параграф 1.
3. Ако от методологичните доклади съгласно параграф 1 е видно, че някоя държава-членка не е в състояние веднага да покрие изискванията на настоящия регламент и се налагат изменения по отношение на техниките на анкетиране и методологията, Комисията, в сътрудничество с тази държава-членка, може да определи преходен период от не повече от две години, през който да бъде изпълнена програмата, предмет на настоящия регламент.
4. Методологичните доклади, преходните мерки, наличността и надеждността на данните и другите въпроси, свързани с прилагането на настоящия регламент, се разглеждат веднъж годишно от компетентна работна група на Комитета по селскостопанска статистика.
Член 8
Регламент (ЕИО) № 3881/91 се отменя.
Член 9
Настоящият регламент влиза в сила в деня след публикуването му в Официален вестник на Европейските общности.
Прилага се от 1 януари 1994 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 30 юни 1993 година.

Labels: 13
15
5
6